៦
សារ គន ចៀម អ្យក់ ឡាច់ ចារ័ ត្រោ ចារ
១ កេះណោះ អាញ់ ប៉ប័ គន ចៀម អ្យក់ ឡាច់ ចារ័ ចារ ទី ម៉ោញ កាណុង ចារ ទិ តាំប៉ើះ ណោះ ផាឌី អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ម៉ោញ កាប តេះ ឡាក់ កា តេះតរ់ អ៊ែ កាប ផា «ហគ់ ពឹះ ពិ !» ២ អាញ់ កា ប៉ប័ សេះ បាក ម៉ោញ បក់ ជិះ សេះ ណោះ ចឹក ស្រាគ់ ពូ កា អន់ មួក សាដាច់ កា អ៊ែ តល័ កេះណោះ ឡាច់ ចាក ភឿ ឡាំ តាកូះ អន់ ចាយ័ ទ្រង អ៊ែ។
៣ ប៉ាគ់ គន ចៀម អ្យក់ ឡាច់ ចារ័ ចារ ទី ពៀរ អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ពៀរ អ៊ែ កាប ផា «ហគ់ ពឹះ ពិ !» ៤ ផាឌី កា ទី សេះ ម៉ោញ ណាវ្គ កាហ្រី ឡាក់ កា អុញ ប‌៉្រ័ះ អន់ បក់ ជិះ សេះ ណោះ អ្លុ អ្យក់ ឡាច់ សារ សាណុក សាវ៉ាក ឡឹង អង់កក់ តេះ ភឿ ប៉្រគ័ អន់ ប៉ាណូស កោះ ប៉ាន់តោ័ គួប សោប ពូ កា អន់ ដាវ តីស ម៉ោញ កា អ៊ែ ដេល។
៥ ប៉ាគ់ គន ចៀម អ្យក់ ឡាច់ ចារ័ ចារ ទី ប៉ៃង អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ប៉ៃង អ៊ែ កាប ផា «ហគ់ ពឹះ ពិ !» អាញ់ កា ប៉ប័ សេះ ម៉ូ ម៉ោញ បក់ ជិះ សេះ ណោះ អ៊ែ ចឹក កាឡូ ម៉ោញ។ ៦ អាញ់ កាតាំង ឡាក់ កា ទី ប៉ានឹរ ប៉ាណូស កាប ពឹង អន់តិគ័ កាណាគ័ ឡាក់ ទី អាញុ រ៉ីស ទិ ប៉្វាន់ ណោះ រ៉ះ ផា «ពឹង អង់កក់ តេះ ទី សារ ឡាយ៉ិត ឡាំងវ៉ាញ់ កាខាក់ កេះ ទឹល នីណោ័ះ ភែ ពៀ សាឡី ឡាក់ ដាគ់ ហាវ ក្លាំង ម៉ោញ កាឡូ ទី ខា ម៉ោញ កាក់ *ភែ ពៀ សាឡី ឡាក់ អូ សូវ ដាគ់ កា ហាវ ក្លាំង ដេល ប៉ៃង កាឡូ ទី ខា ម៉ោញ កាក់ ដេល ហះកា សាងី លូ តាពែ ប៉្លៃ អង់កាច ជែ តាគ់ អញ់សីគ ដៃ †»។
៧ ប៉ាគ់ គន ចៀម អ្យក់ ឡាច់ ចារ័ ចារ ទី ប៉្វាន់ អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ប៉្វាន់ អ៊ែ កាប ផា «ហគ់ ពឹះ ពិ !» ៨ អាញ់ កា ប៉ប័ សេះ នែវ ប៊ូក ម៉ោញ បក់ ជិះ សេះ ណោះ សិច អ៊ែ សារ តោ័ ស្រុក ប៉ាទ្រូ កា ទី ហះ ណោះ ដេល។ ប‌៉្រ័ះ អន់ សារ តោ័ លូ ស្រុក ប៉ាទ្រូ ទី សារ អំរ៉ាញ អឺញ ពឹង អង់កក់ តេះ ភឿ ប៉ាន់តោ័ ប៉ាណូស ប៉ាណូស ប៉្វាន់ តាប៉ល់ អ៊ែ ចឹង ប៉ាន់តោ័ ម៉ោញ តាប៉ល់ ឃឺ ប៉ាន់តោ័ លូ ដាវ លូ សារ ឡាយ៉ិត ឡាំងវ៉ាញ់ លូ ត្រគ់ ប៉ាញុ រ៉ាំបល់ លូ កាណាគ័ ព្រី តាកេះៗ។
៩ ប៉ាគ់ គន ចៀម អ្យក់ ឡាច់ ចារ័ ចារ ទី ប៉ាតាម័ អាញ់ ប៉ប័ ហះ កាន់តេ័ះ អន់ហ្នឹង ពុះ កាណាគ័ រ៉ាម៉ះ ប‌៉្រ័ះ ទី ប៉ាង៉ាត័ ប៉ាណូស បក់ ពូ ប៉ាន់តោ័ ញន កា ប៉្រគ័ ពួយ ប៉ានឹរ ប‌៉្រ័ះ លូ រ៉ះ សារ យីស៊ូ។ ១០ ប៉ាង៉ាត័ មួត ទិណោ័ះ កាប ម៉ៃៗ ផា «អឺ ប‌៉្រ័ះ ឡាក់ តាំងឡា ញឹន ឡាក់ ដាគ់ ត្រង់ តាទឹច ក្យាគ់ ដារ់ ចំ ណាវ្គ អីស ចឹង តាត់ស៊ិន សារ លូ តូ ប៉ាណូស ពឹង អង់កក់ តេះ ញន កា ពូ ប៉ាន់តោ័ ញឹន ?» ១១ ពូ អន់ អាវ អ្លឹង នែវ បាក កា អន់ឌែ ដូវ ម៉ោញ ៗ លូ កាតាំង ប៉ានឹរ ពូ រ៉ះ ផា «អន់ដីស អ្វៃ ក្យាគ់ បាប៊ែត ណាវ្គ ហិ កូម័ ទឹល ពូ ចឹង ប៉ាន់តោ័ មួត អុះ ម៉ី ឡាក់ ប៉្រគ័ ង៉ារ អន់ឌូ លូ អន់ដីស អន់ គ្រឹប ចំលួន ហិ»។
១២ ប៉ាគ់ គន ចៀម អ្យក់ ឡាច់ ចារ័ ចារ ទី ត្រោ អាញ់ ប៉ប័ តេះ រ៉ារ៉ៃត កាខាក់ ដារ់ កា កើត ម៉ាម៉ាំង គ្លឹប រ៉ាំងអ៊ត ខៃ កា កើត កាហ្រី ឡាក់ កា ផាម។ ១៣ កាប៉ាច់ សំឡង់ ពឹង ប៉្លៃង កា ឡិ ជឹរ ពឹង អង់កក់ តេះ ឡាក់ កា ប៉្លៃ ហ្រា ឡន់ ហ្រុង កា ខ្យាល ឡាយុះ តើម អ៊ែ។ ១៤ ប៉្លៃង កា ហ៊្យង រ៉ាង៉ាប់ ឡាក់ កា ពូ តាមួរ ពេល រ៉ាន់ដាប់ កាប៉ាច់ ប៉ានឹម លូ តាក្វាល់ ទិណោ័ះ កា តាពល ឡាច់ ឡឹង ចារ អ៊ែ ដេល។ ១៥ មួត សាដាច់ អ្វៃ ពឹង អង់កក់ តេះ លូ មួត បក់ ប៉្រគ័ កាន រ៉ាតីស មួត ម៉ៃគ តាហាន មួត កេង ខាក់ ទឹប ប៉ាសុន ទឹប ទុច ពូ កា ប៉ាណាំ គួប ឡាំ អោន កាណុង រ៉ូង័ ប៉ានឹម លូ កាណុង គឺប អំហ្មោ។ ១៦ អន់ឌែ កាប ផា «អឺ ប៉ានឹម អឺ អំហ្មោ ហគ់ គ្លឹម ញឹន ពិ លូ តង័ អោន ញឹន អន់ រ៉ាវ៉ាច់ ឡឹង ម៉ាត់ ប‌៉្រ័ះ ឡាក់ អង់អ្វៃ ពឹង គ្រេ សាដាច់ លូ អន់ រ៉ាវ៉ាច់ ឡឹង សារ គន ចៀម អឺក ១៧ ខង ដារ់ កេង ខាក់ ឡាក់ ដារ់ ប‌៉្រ័ះ លូ គន ចៀម អឺក ពឹះ ទឹល កេះ អូ ទី បក់ ពឿ ចឹង រ៉ាវ៉ាច់ ឡាកោ អុះ»។
* ៦:៦ ម៉ោញ កាក់ ពៀគ គុល «ម៉ោញ ឌែណារី» ឃឺ ខា ប៉្រគ័ គូលី ម៉ោញ ដារ់។ ថាម៉ាដា ពូ តាច់ ភែ ពៀ សាឡី ឡាក់ ដាគ់ ឃឺ អ៊ែ ១០ កាឡូ ទី ខា ម៉ោញ កាក់ អា កាប៉ាច់ ភែ ពៀ សាឡី ឡាក់ អូ សូវ ដាគ់ ពូ តាច់ ឃឺ អ៊ែ ៣០ កាឡូ ទី ខា ម៉ោញ កាក់ ដេល។ † ៦:៦ សាងី លូ តាពែ ប៉្លៃ អង់កាច ជែ តាគ់ អញ់សីគ ដៃ ពិន ព្រែ នីអៀ កា ត្រគ់ ដេល៖ ជែ កាល់ អ្លាត តើម អូលេវ លូ តើម ប៉្លៃ អង់កាច ហង ។