៨
សារ ទៀក ស្រក ឡឹង អង់កក់ តេះ
១ ផះ ណោះ ប‌៉្រ័ះ ប៊កកាតយ័ កាចាំង កា វគ័ ណូអេ លូ កាណាគ័ អ្វៃ កាណុង ទូក ទិណោ័ះ អ៊ែ កា ប៉្រគ័ អន់ ទី ខ្យាល ពឹង តេះ ភឿ អន់ ទៀក ស្រក ទៀក កា ស្រក តាទឹច។ ២ ត្រោម ទៀក ឡាក់ ប៉្លោហ ឡាច់ ឡឹង តេះ លូ ត្រោម ទៀក ឡឹង ប៉្លៃង អ៊ែ តាគ់ អញ់សឹរ ណាវ្គ ប៉្លៃង បី កា ស្វាស ដេល។ ៣ កេះណោះ ទៀក កា ស្រក ឡាំ ៗ ប៉ាគ់ ទឹល ១៥០ ដារ់ ទៀក ណោះ កា ហ៊ែង ស្រក ណាវ្គ ហង។ ៤ ប៉ាគ់ ទឹល ខៃ ៧ ដារ់ ទី ១៧ ផាឌី ទូក តីស ណោះ ទួម ពឹង ប៉ានឹម អារ៉ារ៉ាត។ ៥ ទៀក ណោះ កា ស្រក ឡាំ លើយ ប៉ាគ់ ទឹល ខៃ ១០ ដារ់ ទី ១ កា ទី តាបាង កល់ ប៉ានឹម អន់ទៀគៗ ដេល។
៦ ប៉ាគ់ ទី ៤០ ដារ់ ឡឹង ណោះ វគ័ ណូអេ កា បើក រ៉ាំបោះ ទូក ឡាក់ អ៊ែ ប៉្រគ័ ណោះ។ ៧-៨ អ៊ែ ប៉ិច អ្លុ អន់តគ់ ផា ទៀក ស្វាត់ ទិ ឡឹង អង់កក់ តេះ កេះ ញ៉ា បើ។ អ៊ែ កា ឡើយ សៃម អង់អៀក ម៉ោញ ហះកា អង់អៀក ណោះ ប៉ារ់ សឹត ប៉ារ់ ឡាំ លើយ ទឹល ទៀក ស្វាត់ ទិ ឡឹង អង់កក់ តេះ។ ឡៃង ឡឹង ណោះ ណាវ្គ អ៊ែ ឡើយ អន់តើប រ៉ាក់ សាណាង័ ឡគ។ ៩ ហះកា អន់តើប រ៉ាក់ សាណាង័ ណាំង ចារ ឡើះ ហះ ចំ កា អូ ទី ខង ទៀក អ្វៃ ប៉ាញ័ ទឹប អង់កក់ តេះ។ សៃម ណោះ កា វ៉ីល សឹត ណាំង វគ័ ណូអេ ប៉ាគ់ ទូក តីស ទៅ។ អ៊ែ កា អន់ទឺប តី អ្យក់ សៃម ម៉ុត កាណុង ទូក អន់ឌូ លូ អ៊ែ ណាវ្គ។ ១០ វគ័ ណូអេ កា ក្យាគ់ តាំប៉ើះ ដារ់ ឡឹង ណោះ ណាវ្គ កេះណោះ ឡើយ អន់តើប រ៉ាក់ សាណាង័ ម៉ោញ ទង ណាវ្គ។ ១១ ប៉ាគ់ ទឹល កាង៉ាច អន់តើប រ៉ាក់ សាណាង័ សឹត ណាំង វគ័ ណូអេ ណាវ្គ ទឹប សាំងកង់ សឹត ឡាំបុង តើម អូលេវ ណោះ ហង បះ វគ័ ណូអេ អ្លុ អន់តគ់ ផា ទៀក ស្វាត់ ឡឹង អង់កក់ តេះ កេះ។ ១២ អ៊ែ អ្វៃ ក្យាគ់ តាំប៉ើះ ដារ់ ណាវ្គ កេះណោះ អ៊ែ ឡើយ អន់តើប រ៉ាក់ សាណាង័ ម៉ោញ ទង ណាវ្គ ហះកា អូ ប៉ប័ អន់តើប វ៉ីល សឹត ប៉ាគ់ អ៊ែ អុះ។
១៣ ផះ វគ័ ណូអេ អាញុ ៦០១ សាណាំ រ៉ាំងវ៉ាង ខៃ ១ ដារ់ ទី ១ ទៀក កា ស្វាត់ ទិ ឡឹង អង់កក់ តេះ។ កេះណោះ អ៊ែ បើក អន់តល័ ទូក ហៃ ប៉ប័ តេះ គោក កេះ។ ១៤ ប៉ាគ់ ទឹល ខៃ ២ ដារ់ ២៧ អង់កក់ តេះ កា ដាគ់ សាអ្យាំង ក្រោះ ទិ កេះ។ ១៥ កេះណោះ ប‌៉្រ័ះ ប៊កកាតយ័ រ៉ះ កា វគ័ ណូអេ ផា ១៦ «ហគ់ អីស លូ គន កាម៉ាញ់ លូ ម៉ាយ កាំហ្មាន់ អីស អន់ដីស ឡាច់ ឡឹង ទូក អា ពិ។ ១៧ អីស ឡើយ ទិ កាណាគ័ ឡាក់ អ្វៃ កាណុង ទូក អន់ឌូ លូ អីស ណោះ ទឹប កាណាគ័ ជុង ប៉្វាន់ សៃម ប៉ារ់ លូ កាណាគ័ វ៉ាវ៉ារ គ្រឹប នែវ អន់ អន់ឌែ ឡាច់ ដេល ភឿ អន់ អន់ឌែ កើត រ៉ាល ទៀល ស៊ក អ្វៃ ប៉ាញ័ ទឹប អង់កក់ តេះ អា»។ ១៨ កេះណោះ វគ័ ណូអេ កា ឡាច់ ឡឹង ទូក ណោះ តាទឹច ហង ទឹប គន កាម៉ាញ់ លូ ម៉ាយ កាំហ្មាន់ អ៊ែ ដេល។ ១៩ គ្រឹប កាណាគ័ អ្វៃ កាណុង ទូក ឡាក់ កា កាណាគ័ ជុង ប៉្វាន់ សៃម ប៉ារ់ លូ កាណាគ័ វ៉ាវ៉ារ ទិណោ័ះ កា ប៉ាណាំ គួប ឡាច់ ឡឹង ទូក តាម នែវ និះទៅ ដេល។ ២០ កេះណោះ វគ័ ណូអេ ប៉្រគ័ ចារ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ អ៊ែ កា រ៉ើស អ្យក់ កាណាគ័ ជុង ប៉្វាន់ គ្រឹប នែវ ឡាក់ ត្រគ់ ពុះ រ៉ាម៉ះ ប‌៉្រ័ះ លូ សៃម ប៉ារ់ គ្រឹប នែវ ឡាក់ ត្រគ់ ពុះ រ៉ាម៉ះ ប‌៉្រ័ះ។ កេះណោះ អ៊ែ ពុះ អ្លាត ពឹង ចារ អ៊ែ ប៉្រគ័ ណោះ ភឿ រ៉ាម៉ះ ប‌៉្រ័ះ។ ២១ ប‌៉្រ័ះ ប៊កកាតយ័ កាតាំង បោ ប៉ុង បោ រ៉ិញ អ៊ែ កា ប៉ាញ័ ពុត ឡូត ទឹប ឃឹត កាណុង ពុត ផា «យ‌៉័ះ ប៉ាណូស ទី ពុត ពៀក អូ ដាគ់ ឡឹង អ្វៃ សាស្វា កាតាម អាញ់ អូ ថាំឡាយ អង់កក់ តេះ ញន កា អន់ឌែ ណាវ្គ អុះ។ អាញ់ ចឹង អូ ប៉ាន់តោ័ កាណាគ័ រ៉ីស វ៉ឹច លូ អាញ់ ប៉្រគ័ ពែ ហង»។ ២២ ផា អ្វៃ ទី អង់កក់ តេះ ណោះ កា ចឹង ទី ថុន សាមូល ថុន តប់ ថុន កាច់ ថុន ច្រូត័ លូ ទី ថុន បី ថុន ប៉្រាំង ទី ថុន សាអូះ ថុន គ្រឹន ទី កាម៉ាំង ទី កាដារ់ លើយ ហង។